Vrasja e Klodian Rashës

Klodian Rasha ishte një i ri 25 vjeçar i cili u vra në Tiranë nga një efektiv i Policisë së Shtetit më 8 dhjetor 2020. 

 Ngjarja 
Rreth orës 01:45 të datës 8 dhjetor 2020, në rrugën "Dritan Hoxha" në Tiranë, një patrullë policie përpiqet të ndalojë një të ri 25 vjeçar, pasi po kryente veprime të dyshimta si dhe kishte shkelur Aktin Normativ për ndalimin e lëvizjes pas orës 22:00 për shkak të pandemisë së COVID-19. I riu, Klodian Rasha, nuk iu bind urdhrit të policisë për të ndaluar dhe u largua me vrap. Polcia u vu në ndjekje të tij dhe më pas në një moment oficeri i policisë Nevaldo Hajdaraj e qëlloi të riun me dy plumba, një në shpatull dhe një në kokë, duke e plagosur rëndë. Klodiani më pas ndërroi jetë në spital. Sipas oficerit të policisë, Klodiani i drejtoi policisë një send të fortë, në dukje armë dhe në mungesë të ndriçimit të mjaftueshëm, ai e qëlloi. Disa orë më vonë, rreth 100 m larg vendit të ngjarjes, policia gjeti një armë, për të cilën dyshoi se i përkiste viktimës.

 Hetimet dhe akuzat penale 
Oficeri i policisë që qëlloi mbi viktimën, u arrestua dhe u akuzua nga SHÇBA (Shërbimi për Çështjet e Brendshme dhe Ankesat) për Vrasje e kryer në kapërcim të kufijve të mbrojtjes së nevojshme. Sipas SHÇBA, u dyshua se efektivi i policisë nuk kishte zbatuar procedurat standarde për përdorimin e armëve të zjarrit.

 Reagimet 
Vrasja e 25 vjeçarit shkaktoi reagime të shumta në Shqipëri. Sipas xhaxhait të viktimës, Klodiani nuk kishte armë dhe se ai kishte vetëm dy hurma me vete, ndërsa babai i Klodianit kërkoi që drejtësia të vihej në vend. Gjithashtu pati reagime nga politikanë dhe figura të tjera publike që dënuan vrasjen e Klodian Rashës. Ministri i Brendshëm, Sandër Lleshaj u shpreh se ngjarja duhej të zbardhej sa më shpejt. Protesta kundër policisë dhe qeverisë u zhvilluan në Tiranë dhe Shkodër. Më 9 dhjetor 2020 në orët e mbrëmjes u zhvillua një protestë e dhunshme përpara godinës së Ministrisë së Brendshme dhe Kryeministrisë. Protestuesit kërkuan dorëheqjen e ministrit Sander Lleshaj si dhe drejtësi për Klodianin. Gjatë protestës, protestuesit qëlluan godinat qeveritare me gurë dhe sende të tjera të forta si dhe dogjën dhe shkatërruan një bredh Krishtlindjesh pranë Kryeministrisë dhe një bredh tjetër ne sheshin "Skënderbej". Gjithsej tetë oficerë policie u lënduan gjatë përplasjeve fizike me protestuesit. Në fund, protesta u shpërnda nga policia me anë të gazit lotsjellës.

 Referime 

Kategoria:Vrasje nga Policia e Shqipërisë
Kategoria:Vdekje 2020
Kategoria:Vrasje në Tiranë
Kategoria:Brutalitet policor